En ny stor narkoundersøgelse lanceres onsdag i Danmark. Den vil give helt ny viden om, hvorfor folk vælger at tage stoffer, hvad de får ud af det, og hvilke konsekvenser stofferne har, lyder det fra forsker på Center for Rusmiddelforskning.

- Det er en stor succes, at vi nu har fået den til Danmark, for vi har brug for noget mere information omkring unge og stoffer, siger Jakob Demant fra Center for Rusmiddelforskning, der er initiativtager til, at undersøgelsen nu lanceres i Danmark.

Læs også : Politet om narko-nethandel: Vi ender ofte i en blindgyde

Undersøgelsen, der hedder Global Drug Survey, har kørt i blandt andet England, USA og Australien i flere år, men det er altså første gang, at den kører i Danmark.

- I år oversætter vi den til flere sprog, blandt andet dansk. Og det betyder, at den kommer til at køre i både Europa, Mellemamerika, Australien og USA, fortæller Jakob Demant.

En unik undersøgelse

Han betragter undersøgelsen som en mulighed for at blive klogere på unge menneskers brug og misbrug af stoffer.

- Den her undersøgelse kan byde på noget unikt, fordi den tager stofbrugerne i hånden og spørger dem ind til deres brug af stoffer, siger han og forklarer, at resultaterne forhåbentlig vil blive brugt af både myndigheder, behandlingssteder og rusmiddeleksperter.

Delt på sociale medier og hjemmesider

Center for Rusmiddelforskning vil dele undersøgelsen på sociale medier, i magasiner, fagblade og også på de hjemmesider, hvor stofbrugerne færdes.

Læs også : Eksperter advarer: Postbuddet har narko med i tasken

- Den her undersøgelse har i andre lande vist sig at være så god til at få fat i stofbrugerne, at den kan give et detaljeret billede af, hvorfor de tager stoffer, og hvilke skader de får af det - en viden, der er central for at folk ikke kommer til skade ved at tage stoffer, forklarer han.

Har resulteret i retningslinjer i andre lande

I andre lande har resultatet været, at man har udarbejdet retningslinjer for, hvilke stoffer, man skal passe på med at kombinere, og hvilke stoffer og stofkombinationer, der giver alvorlige bivirkninger.

- Det vil betyde, at vi kan mindske antal dødsfald og alvorlige bivirkninger ved stoffer, siger Jakob Demant.

Men det lyder jo til, at I siger, at det er okay, at tage stoffer?

- Vi forholder os ikke til, om det er okay eller ej at bruge stoffer, men vi kan konstatere, at der er mange, der bruger stoffer. Og vi skal have den viden frem, der gør, at man kan hjælpe dem til at bruge stoffer uden at få negative konsekvenser ved det, siger Jakob Demant.

Et moralsk spørgsmål

Men hvorfor skal vi hjælpe nogen, der vælger at gøre noget ulovligt?

- Det kan man også vælge ikke at ville gøre, og det er der formentlig også mange, der vil mene, men det undersøgelsen lægger op til er skadesprævention. For konsekvensen ved at lade være med at hjælpe er, at der er flere, som bliver afhængige og får problemer, og derfor kan man se det som et spørgsmål om en sundhedsoplysning, som jeg synes er væsentlig, siger Jakob Demant.

Læs også : GRAFIK: Se smuglervejene til Danmark

- Undersøgelsen lægger op til, at man ikke kun skal lave skadesvirkning på de hårdest ramte misbrugere som heroinbrugerne, men at vi også skal lave skadesvirkning for dem, der ikke er decideret misbrugere. Men der er ingen tvivl om, at det er et moralsk spørgsmål, fortsætter han.

På verdensplan regner forskerne med at høre fra mellem 50.000 og 100.000 stofbrugere. I Danmark håber Center for Rusmiddelforskning at høre fra 2000 danske stofbrugere.

Du kan finde undersøgelsen her.